text: Holsted får stor-slagteri
  03 maj 2012 kl. 11.56
  Det er nu en kendsgerning, at Sydjylland får et nyt stort slagteri. Bestyrelsen i slagterikoncernen Danish Crown har netop truffet endelig beslutning om at bygge et stort kreaturslagteri i Holsted nær motorvejen i Vejen Kommune.
  Dermed får Vejen kommune endnu en stor arbejdsplads indenfor fødevareområdet.
  Allerede tilbage i august sidste år besluttede Danish Crown, at et eventuelt nyt kreaturslagteri skulle placeres i kommunen. 
  - Da vi vandt placeringen af slagteriet, gik vi straks i gang med at udarbejde plangrundlaget og forberede byggemodningen af det areal slagteriet skal ligge. Vi har vist, at vi leverer en hurtig og effektiv service, når vi får henvendelser fra virksomheder, der vil etablere sig i Vejen.
  Vejen Kommune går nu i gang med den sagsbehandling, der vedrører selve byggefasen. Dette arbejde ventes afsluttet i august, hvor Danish Crown begynder at bygge, siger Vejens borgmester Egon Fræhr.
  